Wasalandia

Wasalandia oli Vaasan Vaskiluodossa sijainnut huvipuisto. Se avattiin vuonna 1988, ja se lopetti toimintansa vähäisen kävijämäärän vuoksi kesän 2015 jälkeen. 

Wasalandian omisti espanjalainen Aspro Ocio, S.A. vuonna 2007 ostamansa Puuharyhmä Oyj:n kautta. Sama yritys omistaa yli 30 huvipuistoa, esimerkiksi Tervakosken Puuhamaan. Wasalandia siirtyi Puuharyhmä Oyj:lle vuonna 2001 Vaasan kaupungilta, joka omisti huvipuiston Wasalandia Oy:n kautta. Myös Wasalandian kiinteistöt olivat Aspron omistuksessa. Huvipuiston maskotit olivat Walle- ja Walma-nalle.

Historia

Vuonna 1985 perustettiin Vaasan matkailu Oy. Sen tarkoituksena oli edistää Vaasan matkailun kehitystä ja rakennuttaa Vaasaan huvipuisto. Vaasan matkailu Oy:n omisti Vaasan kaupunki. Sittemmin sen nimeksi vaihtui Wasalandia Oy. Sen kautta Vaasan kaupunki omisti myös uuden huvipuiston. Ensimmäisen kerran Wasalandian huvipuisto avasi ovensa 10. kesäkuuta vuonna 1988. Wasalandiassa oli laitteiden lisäksi myös muita aktiviteetteja, kuten pieneläintarha ja mahdollisuus poniratsastukseen. Wasalandia keräsi avajaisvuonnaan yli 200 000 kävijää. Samana vuonna Wasalandian kolmiulotteinen lasershow palkittiin kansainvälisesti ILDA:n vuoden parhaan uuden efektin palkinnolla.

Huippuvuonna 1990 Wasalandiassa kävi yli 356 000 asiakasta. Vuodeksi 1991 Wasalandia sijoitti laitteisiin pari miljoonaa markkaa. Vaasan matkailu Oy:n toimitusjohtajana toimi tuolloin Markku Tikkala. Siitä eteenpäin puiston kävijämäärät kuitenkin laskivat lähes vuosittain, ja vuonna 1994 jäätiin alle 200 000 asiakkaaseen. Jo vuonna 1993 miljoonien rahoitusvaje haittasi Vaasan matkailu Oy:ta, ja niinpä sen toimitusjohtaja vaihtui.

Suurimman kävijämäärän pudotuksen Wasalandialle aiheutti verovapaan myynnin loppuminen laivamatkailussa vuonna 1999. Ennen sitä yli 20 prosenttia Wasalandian kävijöistä oli ollut ruotsalaisia. Kävijämäärät putosivat vuodessa 27 prosenttia alle 100 000 kävijään. Vuoden huonoihin lukuihin vaikutti myös kritisoitu lipunmyyntiuudistus, jonka jälkeen jokaisen täytyi maksaa täysi sisäänpääsymaksu alueelle, vaikkei kävisi yhdessäkään laitteessa. Se pudotti varsinkin aikuisten kävijöiden määrää, minkä seurauksena jo vuonna 2001 aikuisten liput maksoivat vähemmän kuin lasten.

Vuonna 2000 Wasalandia otti ensimmäisenä Suomen huvipuistona käyttöön kausikortin.

Wasalandian toiminta loppui vuonna 2015, mutta Vaasan kaupunki pitää kiinni Aspro Parks -konserniin kuuluvan Puuharyhmän kanssa tekemästään alueen vuokrasopimuksesta, joka jatkuu vuoteen 2035 saakka. Sopimuksessa ei ole otettu huomioon toiminnan mahdollista loppumista. Kevääseen 2018 mennessä kaikki laitteet Tukkijokea lukuun ottamatta oli purettu, mutta alueen rakennukset olivat tyhjillään.

Kesällä 2021 Wasalandian alueelle avattiin Wasa Graffitilandia -niminen katutaidekokonaisuus, jossa autio huvipuisto muokataan ulkoilmataidenäyttelyksi. Projektissa on mukana graffiti- ja kuvataiteilijoita sekä lähialueelta että muista kaupungeista. Wasa Graffitilandia sai jatkoa vuonna 2021 jouluna jolloin sinne avattiin uusi teema. Vuonna 2022 Wasa Grafiittilandia avattiin uudelleen uusin maalauksin.

Laitteet

Historiaa
Kun Wasalandia avattiin vuonna 1988, sen laitekanta oli varsin erilainen kuin myöhempinä vuosina. Pitkään säilyivät käytössä 431 metriä pitkä Koskenlasku (Wasafalls), Merirosvolaiva (Pirat) ja autorata. Minimopot käyttivät aluksi nimeä Miniscooters. Pienemmille lapsille tarkoitetuista laitteista pysyivät pitkään Minimaailmanpyörä, Leppäkertut, Leikkikaruselli, Villin Lännen juna ja Pikku merirosvolaiva. Muita alkuvuosien laitteita olivat Supertelecombat ja Enterprise sekä Yllätysten talo. Myös pelihalli oli Wasalandiassa alusta asti ainakin vuoteen 2008.

Vuonna 1991 Wasalandia avasi itse rakentamansa kummitustalon. Se hyödynsi aiemmin sen paikalla olleita Exploratorium-tiedenäyttelyitä. Muita 1990-luvun alun uutuuslaitteita olivat vuonna 1992 tullut Mikki Hiiri-karuselli, Teekupit ja Hevoskaruselli. 

Vuonna 1995 Wasalandiassa tapahtui onnettomuus, jossa pikkupoika putosi turvapuomien välistä Leppäkerttu-junan kyydistä kiskoille ja sai aivotärähdyksen. Vajaan kymmenen vuoden käytön jälkeen Wasalandian Enterprise myytiin Viroon vuoden 1996 jälkeen, koska se oli liian hurja laite lapsille suunnattuun huvipuistoon.

Kun Wasalandia 2000-luvun alussa siirtyi Tervakosken Puuhamaan omistukseen, alkoi se näkyä myös laitevalikoimassa. Todellisia huvipuistolaitteita ei enää tullut niin paljon, vaan alettiin siirtyä pienemmille lapsille tarkoitettuihin kohteisiin, kuten pomppulinnoihin ja liukumäkiin.

Huvipuistolaitteet ja -toiminnot
 Gravitron, 1991-1992. Valmistaja: ARM (Englanti)
 Enterprise, 1988–1996. Valmistaja: Huss (Saksa).
 Supertelecombat, 1988–2006. Valmistaja: Soriani & Moser (Italia)
 Mustekala, 1988–2007. Valmistaja: Soriani & Moser (Italia)
 Autorata, 1988. Valmistaja: Barbieri (Italia).
 Pirat, 1988. Valmistaja: Huss (Saksa).
 Tukkijoki, 1988. Valmistaja: Mack (Saksa).
 Kiddy Wheel, 1988. Valmistaja: SBF (Italia).
 Leppäkerttu, 1988. Valmistaja: Modern Products (Englanti).
 Pirate Ship, 1988. Valmistaja: Modern Products (Englanti).
 Play-Go-Round-karuselli, 1988. Valmistaja: Modern Products (Englanti).
 Minimopot, 1988. 
 Rio Grande, 1988. Valmistaja: Zamperla (Italia).
 Teekupit, 1990. Valmistaja: Soriani & Moser (Italia).
 Kummitustalo, 1991. Valmistaja: Rex Studios (Englanti).
 Seikkailulampi, 2000. 
 Krokotiiliveneet, 2000.
 Megazone, 2001–2006. 
 Golfautot, 2002. Valmistaja: Yamaha (Japani).
 Jättiliukumäki, 2002. 
 Pallotykit, 2002. 
 Ketjukaruselli, 2003. Valmistaja: Zamperla (Italia).
 Majakkatorni, 2003. Valmistaja: Heege (Saksa).
 Rocking Tuc, 2004. Valmistaja: Zamperla (Italia).
 Vauhtireki, 2005. Valmistaja: Gerstlauer
 3D-teatteri, 2006. Valmistaja: Saksa
 Superspin, 2007–2012.
 Pomppulinna, 2008
 Spaceship, 2009. Valmistaja: Claudio Sartori (Italia).
 Gladiaattorilaiva, 2009–2012. Laite siirtyi Visulahteen.
 Mikki Hiiri -karuselli, 2010. Valmistaja: MPP (Ranska).
 Maailmanpyörä, 2010. Valmistaja: Zamperla (Italia).
 Apollo, 2012.
 Cyclon-vuoristorata, 2013.
 Trampoliinit
 Kiipeilypomppulinna
 Pallomeri

Lähteet

Aiheesta muualla
 Wasalandian esittely Huvipuistokeidas-sivustolla 

Vaasalaiset yritykset
Suomen huvipuistot